b'\n_START_ARTICLE_\nImpetigo\n_START_SECTION_\nSimptomi in znaki\n_START_PARAGRAPH_\nNebulozni impetigo se ka\xc5\xbee kot skupek mehur\xc4\x8dkov z bistro vsebino (veziklov) ali gnojnih mehur\xc4\x8dkov (pustul), ki po\xc4\x8dijo, na njihovem mestu pa nastanejo rumenkasto ali zelenkasto rjave kraste. Potek je pri buloznem impetigu podoben, le da se mehur\xc4\x8dki hitro ve\xc4\x8dajo in tvorijo bule. Bule po\xc4\x8dijo in na njihovem mestu nastanejo podobne kraste kot pri nebulozni obliki, le da so ve\xc4\x8dje._NEWLINE_Za ecthymo so zna\xc4\x8dilne majhne, plitke in zagnojene razjede, z debelo \xc4\x8drno-rjavo krasto in rde\xc4\x8dino okrog kraste._NEWLINE_Impetigo in ecthyma povzro\xc4\x8data blago bole\xc4\x8dino in ob\xc4\x8dutek neudobja. Spremembe pogosto tudi srbijo in \xc4\x8de se bolnik praska, lahko oku\xc5\xbebo prenese na druge, neoku\xc5\xbeene dele ko\xc5\xbee.\n_START_SECTION_\nDiagnoza\n_START_PARAGRAPH_\nDiagnoza se postavi glede na zna\xc4\x8dilen videz sprememb. Pomisliti je treba \xc5\xa1e na oku\xc5\xbebo z virusom herpesa (herpes simplex). Vzorec sprememb za mikrobiolo\xc5\xa1ki pregled je potreben samo, kadar se bolnik ne odziva na zdravljenje ali kadar se impetigo ponavlja.\n_START_SECTION_\nZdravljenje\n_START_PARAGRAPH_\nLokalno se daje antibiotik mupirocin, \xc4\x8de pa so spremembe zelo raz\xc5\xa1irjene, pa se daje antibiotike sistemsko (oralno). Prizadeto podro\xc4\x8dje je potrebno ve\xc4\x8dkrat na dan ne\xc5\xbeno umiti z vodo in milom, da se odstrani kraste. Kraste se lahko zmeh\xc4\x8da tudi z oljnimi oblogami. Sve\xc5\xbee mehurje se odpre in nanje polaga obloge s fiziolo\xc5\xa1ko raztopino. \xc4\x8ce ima bolnik kak\xc5\xa1no drugo ko\xc5\xbeno bolezen, kot je atopi\xc4\x8dni dermatitis, je potrebno zdraviti tudi to bolezen in povrniti ko\xc5\xbei njeno za\xc5\xa1\xc4\x8ditno vlogo. Prav tako je potrebno zdraviti kroni\xc4\x8dne bacilonosce.\n_START_SECTION_\nPrognoza\n_START_PARAGRAPH_\n\xc4\x8ce je zdravljenje pravo\xc4\x8dasno, je okrevanje dobro. Na mestih pozdravljenega impetiga nekaj \xc4\x8dasa ostanejo temnej\xc5\xa1e (hiperpigmentirane) lise, brazgotin pa ni. Zakasnjeno zdravljenje pa lahko povzro\xc4\x8di nastanek zapletov, kot je celulitis, limfangitis, furunkuloza in zmanj\xc5\xa1ano ali pove\xc4\x8dano pigmentacijo ko\xc5\xbee z ali brez brazgotin. Otroci med 2 in 4 letom starosti imajo tudi ve\xc4\x8dje tveganje za nastanek akutnega glomerulonefritisa, \xc4\x8de so oku\xc5\xbeeni s sevi streptokokov, ki lahko povzro\xc4\x8dajo po\xc5\xa1kodbe ledvic.'